האינפנטה, **כריסטינה דה בורבון אי גרסיה, שם מלא:** כריסטינה פדריקה ויקטוריה אנטוניה דה לה סנטיסימה טרינידד דה בורבון אי גרסיה **- Cristina Federica Victoria Antonia de la Santísima Trinidad de Borbón y Grecia; לשעבר כריסטינה, דוכסית פלמה דה מיורקה** (בספרדית: **Cristina, I duquesa de Palma de Mallorca**, נולדה ב-13 ביוני 1965) היא בתם הצעירה של חואן קרלוס הראשון, מלך ספרד לשעבר ושל סופיה, מלכת ספרד. אחותה הגדולה היא אלנה, דוכסית לוגו ואחיה הצעיר הוא פליפה השישי, מלך ספרד. כריסטינה היא השישית בסדר הירושה לכתר הספרדי לאחר בנותיו של אחיה, אחותה וילדיה של אחותה.

ראשית חייה
----------

הנסיכה כריסטינה נולדה במדריד והוטבלה בכנסיית ארמון סרסואלה על ידי הארכיבישוף של מדריד. את לימודיה התיכוניים היא עשתה בבית הספר סנטה מריה דל קמינו ואת לימודי התואר הראשון שלה במדע המדינה באוניברסיטת מדריד. את התואר השני שלה היא סיימה באוניברסיטת ניו יורק ביחסים בינלאומיים ב-1990. ב-1991 היא רכשה ניסיון מעשי במטה אונסק"ו בפריז. היא דוברת באופן שוטף ספרדית, קטלאנית, אנגלית ויוונית.

חיי משפחה
---------

כריסטינה נשואה לשחקן הכדוריד איניאקי אורדנגרין. הזוג נישא בברצלונה ב-4 באוקטובר 1997, ועם נישואיה הוענקו לכריסטינה על ידי אביה התואר דוכסית פלמה דה מיורקה לכל ימי חייה. בן זוגה קיבל את התואר דוכס פלמה דה מיורקה.

לזוג ארבעה ילדים:

* חואן (נולד ב-29 בספטמבר 1999)
* פאבלו (נולד ב-6 בדצמבר 2000)
* מיגל (נולד ב-30 באפריל 2002)
* איירין (נולדה ב-5 ביוני 2005)

בין השנים 2012-2009 הם התגוררו בוושינגטון די. סי. בשל עבודתו של איניאקי בחברת התקשורת הספרדית טלפוניקה. באוגוסט 2013 עברה כריסטינה עם ילדיה לז'נבה, שווייץ לרגל עבודתה מטעם מוסד קאישה, בעוד שבן זוגה נשאר בברצלונה עקב חקירה על מעילה בה היה נתון. ב-24 בינואר 2022 הכריזו כריסטינה ואורדנגרין על פירוד.

פעילות ציבורית
--------------

הנסיכה כריסטינה משתתפת בפעילויות מוסדיות, תרבותיות, אקדמאיות ופעילויות רווחה רבות בספרד ומחוצה לה, במיוחד באירופה ובארצות אמריקה הלטינית.

כנשיאת הכבוד של הוועדה הספרדית של אונסק"ו היא שומרת על קשריה עם הארגון הבינלאומי ועם כמה מהמיזמים שלו, במיוחד מיזמים חינוכיים ובדגש על פעילויות להגנת המורשת הטבעית והאומנותית. באוקטובר 2001 היא מונתה כשגרירה של רצון טוב לאו"ם לכנס הבינלאומי השני בנושא ההזדקנות. היא גם חברה בחבר הנאמנים של מכון דאלי.

הנסיכה כריסטינה תומכת בכמה מוסדות צדקה ומשתתפת באופן אישי במסלולי שיט המותאמים לאנשים עם מוגבלויות. היא נשיאת הארגון הבינלאומי לשייטים נכים. יחד עם הוריה היא חברה בקבוצת בילדרברג מאז 2001.

חשדות בשחיתות
-------------

בן זוגה של כריסטינה נחקר החל מראשית 2012 בחשד של קבלה במרמה של כספי ציבור במסגרת פרשת נוס (caso Nóos). באפריל 2013 צוין באופן רשמי שמה של כריסטינה כחשודה בפרשה. על רקע הפרשה עברו הנסיכה וילדיה להתגורר בשווייץ בקיץ 2013. ב-7 בינואר 2014 הואשמה כריסטינה על הונאת מס והלבנת הון ושופט הורה לה להתייצב בבית המשפט. ב-6 בפברואר התייצבה הנסיכה לראשונה בבית המשפט. ב-25 ביוני 2014 הפכו ההאשמות כלפי הנסיכה לרשמיים עם אפשרות שהיא תעמוד למשפט בעבירות שהעונש המרבי עליהן הוא 11 שנות מאסר. על ההחלטה הוגש ערעור. בנובמבר 2014 אישר בית המשפט העליון בפלמה דה מיורקה את האישומים בהונאת מס כנגד הנסיכה, ובכך סלל את הדרך להעמדתה למשפט. יחד עם זאת, הוחלט לבטל את האישומים על הלבנת הון. עורכי דינה של הנסיכה טענו שהם משוכנעים בחפותה. בדצמבר 2014 החליט בית המשפט העליון של האיים הבלאריים כי הנסיכה, בעלה ו-15 אנשים נוספים יעמדו למשפט במהלך 2015 באשמת הונאת מס.

ב-12 ביוני 2015, הודיע פליפה השישי באופן רשמי על שלילת תואר הדוכסית מאחותו, לאחר שהודיע לה באופן אישי על כוונתו ובעקבות בקשתה ממנו בכתב להסיר ממנה את כל תוארי האצולה שלה. עם זאת, ההאשמות של כריסטינה בשחיתות גרמו נזק רב לאהדה הציבורית בספרד ומחוצה לה כלפי המשפחה המלכותית. על פי העיתון אל פאיס, בין השנים 1995 ל-2013, ציון התמיכה במלוכה הספרדית בקרב אוכלוסיית ספרד בסקרי דעת הקהל צנח מ-75% ל-36.8%. התקשורת הספרדית גם מתייחסת לפרשה כאחד הגורמים העיקריים להתפטרותו של אביה של כריסטינה, חואן קרלוס מתפקידו כמלך.

משפטה של כריסטינה החל ב-11 בינואר 2016, כשבהרכב השיפוט ישבו שלושה שופטים בבית המשפט בפלמה, והעונש המרבי שהיה צפוי לה אם הייתה נמצאת אשמה, היה שמונה שנות מאסר. ההאשמות הוגשו על ידי הארגון נגד שחיתות "ידיים נקיות" תוך עשיית שימוש באמצעי החוקי הנהוג בספרד של "אישום מטעם העם". באותה עת, ביקשו פרקליטיה מהשופטים לפסול את ההאשמות הפליליות נגדה, והתובע המדינתי טען שאין עדות מספקת כדי לתמוך בהאשמות, אך ב-29 בינואר, הודיע בית המשפט בפלמה דה מיורקה שבראיות יש די כדי לתמוך בהאשמות. כריסטינה עלתה לדוכן העדים במרץ 2016, הכחישה כל אפשרות שהיא סייעה להעלים מס, ודחתה כל אפשרות שהיא ידעה על מעשיו של בעלה. היא עמדה על זכותה להשיב רק על שאלות שנשאלו על ידי עורך דינה. היא טענה שבעלה טיפל בעניינים הפיננסיים שלו ושלה, והיא אמרה שלא היה ידוע לה מדוע כמה הוצאות אישיות גדולות חויבו בכרטיס אשראי של חברה שהייתה בבעלות בני הזוג. היא אמרה שהיא מעולם לא דיברה עם בעלה בנוגע לעניינים אלו בגלל שהיא לא התעניינה בנושא, ושהיא הייתה מאוד עסוקה בגידול ילדיה הקטנים. ב-17 בפברואר 2017 זוכתה כריסטינה מכל ההאשמות, בעוד שבעלה נידון לתקופת מאסר של שש שנים ושלושה חודשים. ב-12 ביוני 2018, במסגרת ערעור, הפחית בית המשפט העליון את העונש לתקופה של חמש שנים ועשרה חודשים.

פעילות ספורטיבית
----------------

הנסיכה כריסטינה פעילה בכמה ענפי ספורט, כולל סקי, אך התחום המועדף עליה הוא שיט תחרותי. היא לקחה חלק באירועי לאומיים ובינלאומיים רבים והייתה חברה בנבחרת השיט של ספרד באולימפיאדת סיאול (1988), שם נשאה את דגל ספרד בטקס הפתיחה.

אילן יוחסין
-----------


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| אלפונסו השלושה עשר, מלך ספרד |   | ויקטוריה אאוחניה, נסיכת בטנברג |   | קרלוס, נסיך בורבון-שתי הסיציליות |   | לואיז, נסיכת אורליאן |   | קונסטנטינוס הראשון, מלך יוון |   | סופיה, נסיכת פרוסיה |   | ארנסט אוגוסט, דוכס בראונשווייג |   | ויקטוריה לואיזה, נסיכת פרוסיה |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   | חואן, רוזן ברצלונה |   |   |   |   |   | מריה מרסדס, רוזנת ברצלונה |   |   |   |   |   | פאולוס, מלך יוון |   |   |   |   |   | פרדריקה, נסיכת הנובר |   |
|   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   |   | חואן קרלוס הראשון, מלך ספרד |   |   |   |   |   |   |   |   |   |   |   |   |   | סופיה, מלכת ספרד |
|   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |
|
|   |   |   |   |   |   |   |   |   |   |   |   |   |   | **כריסטינה דה בורבון אי גרסיה** |
|

קישורים חיצוניים
----------------

ויקישיתוף מדיה וקבצים בנושא **כריסטינה דה בורבון אי גרסיה** בוויקישיתוף

* כריסטינה דה בורבון אי גרסיה, באתר olympedia.org

הערות שוליים
------------

1. ↑  Infanta Cristina: moving to Switzerland, royal musings, July 31, 2013
2. ↑  Shahid, Sharnaz (24 January 2022). "King Felipe of Spain's sister Infanta Cristina announces separation from Iñaki Urdangarin". Hello!.
3. ↑  "Judge targets Princess Cristina in Nóos corruption probe". El Pais. Retrieved 2013-04-03.
4. ↑  "Spanish princess Infanta Cristina summoned over fraud". BBC News. 7 January 2014. Retrieved 7 January 2014.
5. ↑  "Spain's Princess Cristina in court over corruption case". BBC News. 8 February 2014.
6. ↑  BBC News (25 June 2014). "Spain's Princess Cristina to face charges" Retrieved 25 June 2014
7. ↑  "Tax trial confirmed for Spain's Princess Cristina". BBC News. 7 November 2014. Retrieved 7 November 2014.
8. ↑  Reuters (22 December 2014). "Spain's Princess Cristina to Stand Trial on Tax Fraud Charges". New York Times (The New York Times). Retrieved 22 December 2014.
9. ↑  Spanish king strips sister news.yahoo.com, retrieved June 12, 2015
10. ↑  Fernando Garea, La monarquía, en el peor momento de popularidad, EL PAÍS, 2 Jun 2014
11. ↑  "Spain's Princess Cristina on trial in fraud case". BBC News. 11 January 2016.
12. ↑  "Spain's Princess Cristina stands trial on tax fraud charges". Reuters. 11 January 2016.
13. ↑  "Court rules tax fraud trial of Spain's Princess Cristina must go ahead". Reuters. 29 January 2016.
14. ↑  Agence France-Presse (3 March 2016). "Spain's Princess Cristina takes stand at her tax evasion trial". The Guardian.
15. ↑  "Spain's Princess Cristina takes stand at fraud trial". BBC News. 3 March 2016.
16. ↑  "Spain's Princess Cristina cleared in tax trial". BBC News. 17 February 2017.

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX943875
* GND: 1073883132
* ISNI: 0000 0000 8565 5436
* LCCN: n98005504
* SUDOC: 255680864
* VIAF: 87910620
* WorldCat: lccn-n98005504

 |